На основу члана 54. став 3. Закона о електронским комуникацијама („Службени гласник РС”, број 35/23), и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О МАКСИМАЛНОМ ИЗНОСУ ВИСИНЕ НАКНАДЕ ЗА ЗАСНИВАЊЕ ПРАВА СЛУЖБЕНОСТИ НА НЕПОКРЕТНОСТИМА У ЈАВНОЈ СВОЈИНИ ПРИЛИКОМ ИЗГРАДЊЕ ЕЛЕКТРОНСКИХ КОМУНИКАЦИОНИХ МРЕЖА

Члан 1.

Овом уредбом прописује се максимални износ висине накнаде за заснивање права службености на непокретностима у јавној својини приликом изградње електронских комуникационих мрежа.

Накнаду из става 1. овог члана дужни су да плаћају обвезници накнаде односно оператор, као и лице које искључиво за сопствене потребе гради или поставља електронску комуникациону мрежу и припадајућа средства, у смислу прописа којим се уређује област електронских комуникација.

Члан 2.

Максимални износи висине накнаде за заснивање права службености на непокретностима у јавној својини приликом изградње електронске комуникационе мреже одређују се једнообразно за целу територију Републике Србије, по дужном метру односно по квадратном метру земљишта које се користи за изградњу електронске комуникационе мреже и припадајућих средстава, нарочито узимајући у обзир различите категорије земљишта.

Категорије земљишта из става 1. овог члана су:

а) пољопривредно земљиште: земљиште које се користи за пољопривредну производњу (њиве, вртови, воћњаци, виногради, ливаде, пашњаци, рибњаци, трстици и мочваре) и земљиште које се може привести намени за пољопривредну производњу (ознака А);

б) шумско земљиште и шуме (ознака Б);

в) водно земљиште: реке, потоци, канали, акумулација, језера, баре, мочваре, бране, зацевљени водоток (ознака В);

г) грађевинско земљиште: површине за становање, за мешовите намене, за јавне намене, за привредне делатности, изван грађевинског подручја (ознака Г);

д) површине остале намене: површине посебне намене, површине за експлоатацију минералних сировина, површине за рекултивацију и санацију као што је природнo неплодно земљиште (ознака Д);

ђ) саобраћајна инфраструктура: инфраструктура карактеристична за више различитих видова саобраћаја, коридори јавне друмске и железничке инфраструктуре, површине у функцији друмског, железничког, водног и интермодалног саобраћаја (ознака Ђ);

е) техничкa и комуналнa инфраструктурa: инфраструктурни објекти, површине и објекти у функцији водопривредне и енергетске делатности, површине и објекти у функцији електронске комуникационе делатности, у функцији производње енергије, у функцији управљања отпадом, површине за гробља, остале површине и објекти за комуналне делатности (ознака Е);

ж) површине у којима се спроводе режими заштите и коришћења простора у складу са посебним прописима: природна добра (парк природе, резерват природе, национални паркови, заштићено станиште), културна добра (споменик културе, археолошко налазиште), зоне изворишта за снабдевање водом, режими заштите животне средине, режими урбанистичке заштите, заштитни појасеви линијских инфраструктурних коридора (ознака Ж).

Члан 3.

Максимални износ висине накнаде за заснивање права службености на непокретностима у јавној својини приликом изградње електронске комуникационе мреже одређују се једнообразно за целу територију Републике Србије, по дужном метру односно по квадратном метру земљишта које се користи за изградњу електронске комуникационе мреже и припадајућих средстава, нарочито узимајући у обзир различите категорије земљишта.

Накнада из става 1. овог члана за трасе подземне линијске инфраструктуре, ширине рова до 50 cm, за одговарајућу категорију земљишта утврђена је Табелом 1:

Табела 1.

|  |  |  |
| --- | --- | --- |
| РЕДНИ  БРОЈ | КАТЕГОРИЈА  ЗЕМЉИШТА  (скраћене ознаке) | МАКСИМАЛНИ ИЗНОС ВИСИНЕ НАКНАДЕ ЗА ЗАСНИВАЊЕ ПРАВА СЛУЖБЕНОСТИ |
| 1. | А | 1000 РСД / m |
| 2. | Б | 450 РСД / m |
| 3. | В | 350 РСД / m |
| 4. | Г | 1.000 РСД / m |
| 5. | Д | 600 РСД / m |
| 6. | Ђ | 1.000 РСД / m |
| 7. | Е | 800 РСД / m |
| 8. | Ж | 1.200 РСД / m |

Накнада из става 1. овог члана за трасе подземне линијске инфраструктуре, ширине рова веће од 50 cm, обрачунава се у двоструком износу накнаде обрачунате ставом 2. овог члана.

Накнада из става 1. овог члана за трасе надземне линијске инфраструктуре износи 60% накнаде утврђене ставом 2. овог члана.

Максимални износ висине накнаде из става 1. овог члана, приликом постављања стуба електронске комуникационе мреже, одређује се у износу од 2.500 динара. Површина земљишта за коју се прописује ова накнада је 1 m².

Максимални износ висине накнаде из става 1. овог члана за сваку наредну календарску годину износи 30% накнаде утврђене ст. 2-4. овог члана.

Износ накнаде из ст. 2-5. овог члана увећава се за раст цена на мало.

Члан 4.

Обавеза плаћања накнаде за право службености се не примењује уколико је на непокретностима установљено неко друго право у смислу Закона о накнадама за коришћење јавних добара („Службени гласник РСˮ, бр. 95/18, 49/19 и 92/23), на основу којег оператор плаћа накнаду за коришћење тих непокретности.

Ова уредба се примењује и на право службености оператора засновано на непокретностима у јавној својини применом прописа који регулишу својинско правне односе.

Обавеза плаћања накнаде за право службености се не примењује када је Република Србија инвеститор електронске комуникационе мреже.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

Број: 110-1656/2025-2

У Београду, 27. фебруара 2025. године

ПРЕДСЕДНИК

Милош Вучевић